Bukovinai Székely Országos Szólótáncverseny

2020.

Bonyhád - online

**Tisztelt Táncosok!**

Örömmel tájékoztatjuk a táncos közösségeket, hogy a Bukovinai Székelyek Országos Szövetsége, a Muharay Elemér Népművészeti Szövetség közreműködésével, ismételten szóló verbunk és páros táncversenyt szervez táncosok részére, ezzel tisztelegve a bukovinai székelyek táncos hagyományai előtt.

A versenyre egyénileg és táncos páronként is lehet jelentkezni a bukovinai székelyek verbunk, silladri és csárdás anyagaival.

**A verseny a pandémiás helyzethez igazodva ONLINE kerül megrendezésre!**

**A BSZOSZ úgy gondolja, hogy a táncosok és a szakma igényét egy ilyen rendkívüli szervezéssel is ki tudja szolgálni, és ez a platform is megfelelő lehet a verseny lebonyolításához!**

**A verseny kiírása:**

Szeretettel várunk minden olyan táncos fiatalt és idősebbet egyaránt, aki szereti, és szívesen táncolja a bukovinai székely silladrit és csárdást.

**Fontosnak tartjuk az improvizatív, szabad táncolást,** figyelembe véve a meglévő gyűjtésekből származó bukovinai táncokat, azok **táncszerkesztéseit saját táncos egyéniségüknek megfelelően.**

A táncosoknak megközelítőleg 2 perc áll rendelkezésükre, hogy bemutassák tánctudásukat.

A zenei anyagokat ehhez előre feljátszotta a Csurgó zenekar. Ezek letöltése, és az ezekből történő kiválogatás a versenyzőkre van bízva. A beérkező jelentkezéseket követően a versenyzők e-mailcímére fogjuk kiküldeni a linket, amelyről a feljátszott zenei anyagok letölthetőek és értelemszerűen a jelentkezés kategóriájának megfelelően kiválaszthatók!

Fontos, hogy csak ezek a zenei anyagok használhatóak!

Minden versenyzőnek viseletben kell a kiválasztott zenei anyagra táncolnia. A tánc bárhol megtörténhet (szoba, terasz, udvar, szabadtér stb…). A táncot HD minőségben videófile-ként kell rögzíteni és a későbbiek során megküldött tájékoztató levélben található e-mail címre határidőre visszaküldeni.

Határidőn túl sem nevezést, sem videó anyag beküldést nem tudunk elfogadni!

**A verseny kategóriái:**

1. Szóló férfitánc (verbunk)

2. Páros szóló tánc (csárdás és silladri)

3. Szóló páros tánc kísérővel (csárdás és silladri)

**Nevezési feltételek:**

**A nevezési lap kitöltésével lehet jelentkezni a következő korcsoportokban:**

**I. korcsoport (gyerek): 13. életévet be nem töltött**

**II. korcsoport (ifjúsági): 13-17 év között**

**III. korcsoport (felnőtt): 18. betöltött életévtől**

A korcsoport meghatározásánál a jelentkezési határidő (2020. november 30.) napján meglévő-betöltött életévet vesszük figyelembe.

***Verbunk***

Korcsoportoknak megfelelően 2 db zenei anyag került felvételre, melyek közül kiválasztva a szimpatikusabbat kell bemutatni az improvizatív táncokat.

***Csárdás és silladri (fordított sorrendben is felvételre került)***

Minden korcsoportban a felmuzsikált 4 db zenei összeállításból kell egy szimpatikusat kiválasztani és arra a zenére kell tudni bemutatni az improvizatív táncokat.

**Jelentkezési határidő:**

**2020. november 30. (hétfő)**

A megadott határidőn túli nevezéseket **nem tudjuk elfogadni**.

**A verseny ingyenes!**

**V E R S E N Y S Z A B Á L Y Z A T**

***1. A versenyszámok időtartama:***

 Az előre felvett zenei anyagokhoz igazodik.

***2. Az értékelés szempontjai:***

- **Improvizatív előadásmód**, figyelembe véve az archív felvételek táncszerkesztéseit

- Előadói magatartás, művészi hatás

- Megjelenés, hiteles tájegységre jellemző viselet

- Tánctechnikai felkészültség

- Táncfolklorisztikai hitelesség

- Zene és tánc összhangja

***3. A nevezés feltételei:***

- Nevezni a mellékletben szereplő nevezési lappal lehet.

- Nevezési díj nincs.

- Csak a **határidőig** beérkező nevezéseket tudjuk elfogadni.

- Több nevezés esetén (ha valaki verbunk és páros kategóriában, vagy másik párral is külön indulna), minden nevezéshez külön nevezési lappal lehet jelentkezni.

***4. Díjazás:***

Minden kategóriában korcsoportonként az **első három helyezett** kerül díjazásra.

A versenyben elért helyezésektől függetlenül, a szakmai zsűri külön értékelése alapján kerülnek kiosztásra a **Sebestyén „Bada” Ferenc** díjak, azon 18 évnél idősebb versenyzőknek, akiket arra a zsűri érdemesnek talál!

***5. Egyéb***

- Egy versenyző több kategóriában is indulhat. A kísérő egy korcsoporttal térhet el a versenyző életkorától.

- Eltérő korcsoportú versenyzőpároknál a magasabb korcsoportba soroljuk a párost.

- Javasoljuk a felvétel elkészítésénél egy segítő személy közreműködését. A felvételek legyenek jó minőségűek és teljes alakokat bemutatók.

- A versenyzők a felvételek elején röviden mutatkozzanak be (név, életkor, melyik együttesben táncol vagy táncolt, egyéb lényegesnek gondolt ismérv)

- A jelentkezéseket követően a jelentkezők egy tájékoztató levelet kapnak e-mailben, benne a szakmai zsűri tagjainak megnevezésével, és a feljátszott zenei anyagok letöltéséhez szükséges elérhetőséggel.

- A felvételeket a szakmai zsűrinek továbbítjuk, akik egyénenként és egyenként, egy értékelő lapon pontozással értékelnek, melyek az összesítést követően helyezéseket keletkeztetnek.

- A Sebestyén „Bada” Ferenc díjak külön értékelés alapján a szakmai zsűri egyöntetű javaslatára kerülhetnek kiosztásra.

- Az egyénre szóló összesített értékelő lapokat az eredményhirdetést követően, igény esetén e-mailben kiküldjük.

- Eredményhirdetés várhatóan 2020. Karácsonyán az online térben, a BSZOSZ hivatalos facebook oldalán fog megtörténni.

- Díjak átadására a pandémiás helyzetből adódóan vagy kiscsoportokban a BSZOSZ bonyhádi székházában, vagy egy későbbi tavaszi időpontban kerülhet sor.

**A nevezési (jelentkezési) lapokat elektronikusan jutassák el a következő címekre:**

**E-mail cím:** bukovinaiszolo@gmail.com

Tárgy: Bukovinai szólótáncverseny

A nevezés befogadásáról visszajelzést adunk.

**Információ:**

Herczeg Gábor, 06-30-226-9128, illetve a fenti e-mail cím

***Egyéb információk:***

2020. december 01-ig küldünk részletes tájékoztatást a programról a nevezési lapon megadott email címre.

**A jelentkezést követően, 2020. december 07. (hétfő) napján 20.00 óráig kell a videó felvételek beküldeni a** **bukovinaiszolo@gmail.com** **e-mail címre.**

**A változtatás jogát fenntartjuk.**

Mindenkit szeretettel várunk az online térben!

A felkészüléshez és a versenyzéshez jó munkát, sok sikert kívánunk!

Bonyhád, 2020. november 22.

 **Illés Tibor sk.**

**Bukovinai Székelyek Országos Szövetségének elnöke**

 **Herczeg Gábor sk.**

 **Muharay Elemér Népművészeti Szövetség**

 **elnökségi tagja**